text: করোনা সন্দেহে রাস্তায় পড়ে থাকা বৃদ্ধকে কাছে টেনে নিল যুবক - Daily Dhaka 24
  Home সারাবাংলা করোনা সন্দেহে রাস্তায় পড়ে থাকা বৃদ্ধকে কাছে টেনে নিল যুবক
  করোনা সন্দেহে রাস্তায় পড়ে থাকা বৃদ্ধকে কাছে টেনে নিল যুবক
  করোনা ভাইরাস সন্দেহে ২৪ ঘণ্টা রাস্তার পাশে পড়ে ছিলেন অসুস্থ এক রিকশাচালক। পানি খাওয়ার শক্তিও ছিল না তার। অসুস্থ শরীরে রাস্তার পাশেই কাতরাচ্ছিলেন। কেউ সাহায্য না করলেও এক যুুুবক কাছে টেনে নিয়ে সেবা করলেন এই বয়স্ক রিকশাচালকের। ভর্তিও করালেন হাসপাতালে।
  আশপাশের প্রতিবেশীদের অনুমান ছিল, এই রিকশাচালক করোনা ভাইরাসে আক্রান্ত হয়েছেন। তাই কেউ তার কাছে যেতে চায়নি। ২৪ ঘন্টায় রাস্তায় এভাবে পড়ে থাকার পর অবশেষে সাহায্যের হাত বাড়িয়ে দেন যুবক সুমন মজুমদার।
  সুমন মজুমদার ভারতীয় সেনাবাহিনীর কলকাতা সদর দফতরে কেরানির পদে কর্মরত। গর্ভবতী স্ত্রীকে নিয়ে অটোগাড়িতে করে ডাক্তারের কাছে যাওয়ার পথে বৃদ্ধ রিকশাচালককে দেখতে পান। রাস্তার পাশে বৃদ্ধকে এভাবে দেখতে পেয়ে স্ত্রীকে অটোতে বসিয়ে রেখে এই বৃদ্ধধকে সাহায্য করতে এগিয়ে যান সুমন।
  এরপর স্থানীয় পুলিশের সহযোগিতায় অ্যাম্বুলেন্সের ব্যবস্থা করা হয়। উত্তর বারাকপুরের একটি হাসপাতালে ভর্তি করানো হয় তাকে। পুরো সময় জুড়ে বৃদ্ধকে নিজের কোলে করে রেখেছিলেন সুমন।
  সুমন বলেন, 'এভাবে মৃত্যুপথযাত্রী অসুস্থ ব্যক্তিকে রাস্তায় ফেলে চলে যাওয়াটা অন্যায়। স্ত্রী অসুস্থ হলেও বৃদ্ধকে আগে হাসপাতাল পাঠানোর দরকার ছিল। করোনা ভাইরাসের ভয়ে কে সাহায্য করলো আর কে সাহায্য করলো না, তা ভেবে লাভ কি? আমি যতটা পারলাম চেষ্টা করেছি। আশা করছি তিনি সুস্থ হয়ে উঠবেন'।